РЕГЛАМЕНТ (ЕС) 2015/458 НА КОМИСИЯТА
от 19 март 2015 година
за изменение на Регламент (ЕО) № 657/2007 на Комисията за прилагане на Регламент (ЕО) № 1165/98 на Съвета относно краткосрочната статистика във връзка с установяването на европейските програми за подбор на изследвания
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1165/98 на Съвета от 19 май 1998 г. относно краткосрочната статистика (1), и по-специално член 17, трета алинея във връзка с първа алинея, буква г) от него,
като има предвид, че:
(1)
С Регламент (ЕО) № 1165/98 се установява обща рамка за създаване на краткосрочни европейски статистически данни за бизнес цикъла.
(2)
С Регламент (ЕО) № 657/2007 на Комисията (2) се определят правилата и условията по отношение на предаването на данни от държавите членки, участващи в европейските програми за подбор на изследвания за краткосрочната статистика. Тези правила позволяват условията на европейските програми за подбор на изследвания да бъдат привеждани в съответствие с промените в базовата година.
(3)
Претеглянията, служещи за изготвяне на европейските агрегати на всички краткосрочни статистически показатели, бяха актуализирани през 2013 г. Тази промяна в базовата година даде основание за преглед на дейностите по NACE и позициите на продуктите от СРА, избрани за отделните държави членки, участващи в европейските програми за подбор на изследвания. Подборът на дейностите по NACE и позициите на продуктите от СРА следва да бъде приведен в съответствие, за да бъдат отразени промените, настъпили през последните години по отношение на значимостта на отделните дейности по NACE и позиции на продуктите от СРА.
(4)
Поради това Регламент (ЕО) № 657/2007 следва да бъде съответно изменен.
(5)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 657/2007 се заменя с приложението към настоящия регламент.
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 19 март 2015 година.